text: Esbjerg henter forsvarer i Lyngby
  03 september 2013 kl. 08.50
  Esbjerg fB har indgået en fireårig aftale med den 21-årige højre back, Ryan Johnson Laursen, der er købt fri af en kontrakt med udløb 30. juni 2015 i Lyngby BK.
  Ryan Johnson Laursen, der har amerikansk mor og dansk far, har særligt i år gennemgået en kraftig udvikling i Lyngby, hvor han har spillet, siden han i 2007 kom til klubben fra BK Skjold. Han debuterede på det danske U21-landshold i maj og har været i flere danske superligaklubbers søgelys.
  - Jeg har lyst til at prøve noget nyt og tage et skridt opad i karrieren. Esbjerg har imponeret mig de seneste to år med klubbens fanopbakning, stadion og måden at spille fodbold på. Det var Niels Frederiksen, der som Lyngby-træner gav mig chancen og lagde grunden til min udvikling, og jeg ved, at han gerne vil have offensive backs. Derfor passer Esbjergs spillestil perfekt til min måde at spille fodbold på, siger Ryan Johnson Laursen.
  Ryan Johnson Laursen er den tredje nye spiller i EfB's trup på fire dage. Tidligere har klubben indgået en treårig aftale med offensivspilleren Mohammed Fellah og lejet yderligere en norsk spiller, angriberen Mushaga Bakenga, i Club Brugge for resten af sæsonen.
  Farvel og goddag i Esbjerg fB i det lukkede transfer-vindue:
  IND: Mick van Buren (Excelsior), Frederik Rønnow (leje, AC Horsens), Jens Berthel Askou (Vejle BK), Pape Pate Diouf (leje, FC København), Mohammed Fellah (Vålerenga), Jeppe Andersen (Vejle), Mushaga Bakenga (Club Brugge), Ryan Johnson Laursen (Lyngby).UD: Martin Braithwaite (Toulouse FC), Lukas Hradecky (Brøndby), Nicolai Høgh (Vålerenga), Kenneth Fabricius (lejeaftale udløbet, Sønderjysk), Youssef Toutouh (lejeaftale udløbet, FC København), Jesper Lange (AGF), Steffen Ernemann (Sarpsborg), Arnor Smarason (Helsingborg), Steven Somers (kontraktudløb), Mikkel Agger (leje, AC Horsens).
  
  